**Budapest Főváros VIII. kerület Helyi Választási Bizottság 1/2016. (VII. 18.) számon 2 igen 0 nem szavazattal, egyhangúlag a következő határozatot hozta:**

Budapest Főváros VIII. kerület Helyi Választási Bizottság Dady Lilla halála folytán megüresedett Budapest VIII. kerület települési román nemzetiségi önkormányzati képviselői mandátumot sorsolást követően Bobovszky Gyula (……………………………….) a Magyar-Román Demokratikus Szövetség jelöltje részére rendeli kiadni.

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Fővárosi Választási Bizottságnak címzett fellebbezést nyújthat be a határozat ellen, jogszabálysértésre hivatkozással, illetve a mérlegelési jogkörben hozott határozattal szemben a meghozataltól számított három napon belül személyesen, levélben, telefaxon vagy elektronikus levélben a Budapest VIII. kerület Helyi Választási Bizottságnál (1082 Budapest VIII. kerület, Baross u. 63-67., fax: 459-2215, email: valasztas@jozsefvaros.hu) úgy, hogy az legkésőbb 2016. július 21. napján (csütörtök) 16.00 óráig megérkezzen. A fellebbezésnek tartalmaznia kell a kérelem Ve. 223. § (3) bekezdése szerinti alapját, a benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

**I n d o k o l á s**

I.

A 2014. október 12. napján megtartott települési nemzetiségi önkormányzati képviselők általános választásán Budapest VIII. kerület települési román nemzetiségi önkormányzati képviselői mandátumot szerzett Dady Lilla képviselői megbízatása halálával 2016. május 30. napjával megszűnt.

A nemzetiségek jogairól szóló 2011. évi CLXXIX. törvény (a továbbiakban: Nektv.) 102. § (1) bekezdés i) pontja alapján a nemzetiségi önkormányzati képviselő megbízatása megszűnik a nemzetiségi önkormányzati képviselő halálával. A Nektv. 68. § (1) bekezdése értelmében ha a települési nemzetiségi önkormányzati képviselő helye üresedik meg, helyére a következő legtöbb szavazatot elért jelölt lép.

Budapest Főváros VIII. kerület Helyi Választási Bizottság (a továbbiakban: HVB) megállapította, hogy a 237/2014. (X.13.) sz. határozatával elfogadott, a 2014. október 12. napján megtartott települési nemzetiségi önkormányzati képviselők általános választásán Budapest VIII. kerület települési román nemzetiségi önkormányzati képviselők választásának eredménye alapján a mandátumot nem szerzett következő legtöbb szavazatot elért jelölt: Bobovszky Gyula, Riedl Imre, Jakab Beáta, a Magyar-Román Demokratikus Szövetség jelöltje, egyenlő számú 4-4 szavazattal. A Nektv. 65. § (3) bekezdésében foglalt rendelkezés értelmében a HVB a szavazategyenlőségre tekintettel sorsolással megállapította a három jelölt közül mandátumot szerző személyét. A sorsolás eredménye alapján Bobovszky Gyula a Magyar-Román Demokratikus Szövetség jelöltje szerzett mandátumot.

**II.**

A HVB hatásköre és határozata a Ve. 10. §-ában, 14. § (2) bekezdés d) pontjában, 44. § (1) bekezdésében, 45. § (1) és (2) bekezdésében, 46. §-ában, 311. § (1) bekezdés c) pontjában, a nemzetiségek jogairól szóló 2011. évi CLXXIX. törvény 65. § (3) bekezdésében, 68. § (1) bekezdésében, 102. § (1) bekezdés i) pontjában foglaltakon alapul, a jogorvoslati lehetőségről szóló tájékoztatás pedig a Ve. 10. § (3) bekezdésében, 221. §-ában, a 223.-225. §-ában foglaltakon alapul.

 **dr. Galambos Károly**

 Budapest Főváros VIII. kerület

 Helyi Választási Bizottság elnöke

 sk.